ལབ་ཙེ་བཅའ་ཚུལ་དང་དེའི་བྱ་བྱེད་ཀྱི་ཆོ་གའི་རིམ་པ་
ལྔ་བ། ལབ་ཙེ་བརྩིགས་པ།
དེ་ནས་བཀྲ་ཤིས་ཀྱི་ར་བའི་ཡུག་དཀར་པོ་གསུམ་དང་། གུར་ཕུབ་ཀྱི་མཁན་པ་དུར་བ་རྣམས་དང་། ཁྲབ་རྨོག་དང་། མེ་ལོང་བཅུ་གསུམ་བཏགས་པའི་བྱ་སྒྲོ་ཅན་གྱི་མདའ་བཅུ་གསུམ་གཞུ་དང་བཅས་པ། མེ་མདའ། གྲི་སོགས་མཚོན་ཆ་སྣ་ཚོགས། རལ་གྲི་བཅུ་གསུམ། མདའ་བཅུ་གསུམ། མདུང་བཅུ་གསུམ། རུ་མཚོན་འཕྱར་དར་བཅུ་གསུམ། མཁན་བྱ་བཅུ་གསུམ་སྟེ﹙རྒྱུ་མཁན་པ་ལས་བཟོ་བའི་འཕུར་གྲབས་ཀྱི་བྱ་བཅུ་གསུམ།﹚ཤིང་རིགས་བལ་ཚོན་གྱིས་བརྒྱན་པ། སྟག་པ་དང་སྦ་སྙུག་ལ་བཏགས་པའི་སྟག་གཟིག་ཟ་འོག་གི་རྒྱལ་མཚན། སྦ་སྨྱུག་ཚིགས་གསུམ་དར་སྣས་བརྒྱན་པ། ཤོག་བུའི་དོང་ཙེ་སྟོང་ཕྲེང་ཅན་དང་། སྟག་ལོ་བ་སྐྱེས་པ་དར་མ་མིང་དོན་བཟང་བོས། ཤར་ནས་རྡོ་དཀར་པོ། ལྷོ་ནས་རྡོ་སྔོན་པོ། ནུབ་ནས་རྡོ་དམར་པོ། བྱང་ནས་རྡོ་སེར་བོ། དབུས་ནས་རྡོ་དམར་པོ་རྣམས་ལེན་དགོས་ཤིང་། ས་བདག་ཀླུ་གཉན་རྣམས་ལ་འབུལ་རྒྱུའི་རྟ་དཀར་གཡག་དཀར་འབྲི་དཀར་ལུག་དཀར་རྣམས་དང་།གཞན་ཡང་དུང་དཀར་རྔ་སྦུབ་སིལ་སྙན་སོགས་རོལ་མོ་རྣམས་དང་། ཙནྡན་དཀར་དམར། ཨ་ཀ་རུ། བ་ལུ། ཤུག་པ་སོགས་ཀྱི་བསང་རྫས། མདའ་དར་རྣམས་ལེགས་པར་སྟ་གོན་བྱའོ།། དེ་ནས་སྔོན་ན་བཅོས་ཟིན་པའི་བུམ་པ་རྣམས་བསྒྲུབ་དགོས། དེ་སྒྲུབ་ཚུལ་ནི། འཕགས་པ་ཀླུ་སྒྲུབ་ཀྱིས་ཀླུའི་ཐེབས་གསུངས་ཡོད་པ་ལྟར། ཀླུ་རྣམས་ལ་མཆོད་གཏོར་བཏང་ན་མུ་གེའི་བསྐལ་བ་ལས་ཐར་བར་འགྱུར། ཞེས་གསུངས་པ་ལྟར་རམ། ལབ་ཙེ་བརྩིགས་པའི་ཞག་བདུན་གྱི་གོང་ལ་གཟའ་སྐར་བཟང་བོའི་དུས་སུ་གནས་གཙང་མར་ཅོག་ཙེ་སོགས་ཀྱི་སྟེང་དུ་པདྨ་འདབ་བརྒྱད་ཀྱི་དབུས་སུ་ཀླུ་གཏེར་གྱི་བུམ་པ། གཡས་སུ་གཏེར་གྱི་བུམ་པ། གཡོན་དུ་རྩི་མར་གྱི་བུམ་པ་རྣམས་བཞག་ནས། དེ་དག་གི་མདུན་དུ་ཟླུམ་གཏོར་དཀར་པོ། དཀར་གསུམ་མངར་གསུམ། ཀླུ་སྨན་སྣ་ཚོགས་ཀྱི་མཆོད་པ་རྣམས་བཤམས་ཏེ། རང་ཉིད་ཁྲུས་དང་གཙང་སྦྲ་བྱས་ལ། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས། སྭ་བྷ་ཝས་སྦྱངས། སྟོང་བ་ཉིད་དུ་གྱུར། སྟོང་བའི་ངང་ལས་པད་དཀར་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་ཡི་གེ་ཧྲཱིཿ་དཀར་པོ། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས་ནས་འཕགས་པའི་གོ་འཕང་ལ་བཀོད། རྒྱལ་བ་སྲས་བཅས་ཀྱི་ཐུགས་རྗེ་ནུས་པ་དང་བྱིན་རླབས་ཐམས་ཅད་སྤྱན་དྲངས་ཏེ་གང་དེར་ཡོངས་སུ་འཐིམས་པར་གྱུར་བ་ལས་རང་ཉིད་སྤྱན་རས་གཟིགས་དབང་ཕྱུག་ཏུ་བསྐྱེད།  ཐུགས་ཀའི་ས་བོན་ལས་འོད་ཟེར་འཕྲོས་ཏེ། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས།  རྒྱལ་བ་སྲས་བཅས་ཀྱི་བྱིན་རླབས་དང་ཐུགས་རྗེ་ནུས་པར་ཐམས་ཅད་སྤྱན་དྲངས་ཏེ་སྔགས་ཕྲེང་ས་བོན་དང་བཅས་པར་འཐིམས་པར་གྱུར་བར་བསམ་ལ། མཇུག་ཏུ་པདྨ་བཞི་སྦྱོར་གྱི་ཡིག་བརྒྱ་བརྗོད་ཅིང་། དེ་ནས་གཏེར་བུམ་དང་བང་མཛོད་ཀྱི་རྫས་རྣམས་སྟོང་བ་ཉིད་དུ་གྱུར། སྟོང་བའི་ངང་ལས་བྱུང་བའི་རིན་པོ་ཆེའི་བུམ་པ་མཚན་ཉིད་ཐམས་ཅད་དང་ལྡན་པ་བཅུད་བཟང་བོས་བཀང་ཞིང་། དགོས་འདོད་ཐམས་ཅད་འབྱུང་བའི་གཏེར་ཆེན་པོའི་བུམ་པར་གྱུར་བར་སེམས་ལ། བུམ་པའི་ནང་དུ་པདྨ་འདབ་མ་བརྒྱད་པའི་ལྟེ་བ་དང་བཅས་པའི་འདབ་མ་རྣམས་ཡོངས་སུ་རྒྱས་པ་ལས། དབུས་སུ་ནོར་རྒྱས། ཤར་དུ་སྟོབས་ཀྱི་རྒྱུ། ལྷོར་དུང་སྐྱོང་། ནུབ་ཏུ་མཐའ་ཡས། བྱང་དུ་ཝ་རུ་ཎ། ཤར་ལྷོར་འཇོག་པོ། ལྷོ་ནུབ་ཏུ་རིགས་ལྡན། ནུབ་བྱང་དུ་པདྨ། བྱང་ཤར་དུ་པདྨ་ཆེན་པོ། ཐམས་ཅད་ཀྱང་ཞལ་གཅིག་ཕྱག་གཉིས་པ། སྟོད་ལྷའི་ལུས་ཅན་སྨད་སྦྲུལ་མཇུག་ཏུ་འཁྱིལ་བ། ཕྱག་གཉིས་ཀྱིས་རིན་པོ་ཆེའི་གཏེར་གྱི་བུམ་པ་ཐུགས་ཀར་འཛིན་པ། ཁ་དོག་དག་པའི་ཤེལ་ལྟར་དྭངས་ཤིང་། ཡུལ་གྱི་དབང་བོ་སྣ་ཚོགས་སུ་སྣང་བ། སྤྱི་གཙུག་ན་ཡིད་བཞིན་གྱི་ནོར་བུ་རིན་པོ་ཆེ་དང་བཅས་པའི་སྦྲུལ་མགོའི་གདེངས་ཀ་བདུན་བདུན་དང་ལྡན་ཞིང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། གཡོན་ཕྱོགས་ན་རང་རང་དང་འདྲ་བའི་ཆུང་མས་བསྟེན་པ། དེ་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོས་མཚན་པར་གྱུར། རང་གི་ཐུགས་ཀའི་ས་བོན་ལས་འོད་ཟེར་འཕྲོས། རྒྱ་མཚོ་ཆེན་པོའི་ཀློང་ནས་ཀླུའི་རྒྱལ་པོ་འཁོར་དང་བཅས་པ་སྤྱན་དྲངས་ནས་ཀླུ་རྒྱལ་མ་ལུས་འཁོར་དང་བཅས་གནས་འདིར་གཤེགས་ནས། བདག་ཅག་དཔོན་སློབ་སྦྱིན་བདག་འཁོར་དང་བཅས་རྣམས་ལ་ནོར་དང་འབྲུ་རིན་པོ་ཆེ་དང་། འདོད་དགུའི་ལོངས་སྤྱོད་དཔལ་འབྱོར་ཕུན་སུམ་ཚོགས་པ་ཐམས་ཅད་རྒྱུན་མི་ཆད་་དུ་སྩོལ་བར་སྔགས་སོགས་བཟླས་ནས་བཀྲ་ཤིས་ཀྱིས་མཐའ་བརྒྱན་པར་བྱའོ།།